งบจังหวัดพุ่ง2หมื่นล. มอบดาบยงยุทธรื้อใช้
ยิ่งลักษณ์ไฟเขียวกรอบงบจังหวัดปี 2555 วงเงิน 2 หมื่นล้านบาท มอบ &#8220;ยงยุทธ&#8221; รื้องบให้สอดคล้องนโยบายเพื่อไทย
6 ก.ย. 2554

ยิ่งลักษณ์ไฟเขียวกรอบงบจังหวัดปี 2555 วงเงิน 2 หมื่นล้านบาท มอบ “ยงยุทธ” รื้องบให้สอดคล้องนโยบายเพื่อไทย
นายทศพร ศิริสัมพันธ์ เลขา ธิการคณะกรรมการพัฒนาระบบราชการ (ก.พ.ร.) เปิดเผยว่า การประชุมคณะกรรมการนโยบายการ บริหารงานจังหวัดและกลุ่มจังหวัดแบบบูรณาการ (ก.น.จ.) ที่มี น.ส.ยิ่งลักษณ์ ชินวัตร นายกรัฐมนตรี เป็นประธาน มีมติอนุมัติการจัดสรรงบประมาณให้จังหวัดและกลุ่มจังหวัดปีงบประมาณ 2555 วงเงิน 2 หมื่นล้านบาท โดยงบ ประมาณที่เพิ่มขึ้นเป็นการจัดสรรให้ จ.บึงกาฬ
น.ส.ยิ่งลักษณ์ ได้มอบหมายให้ นายยงยุทธ วิชัยดิษฐ รองนายกฯ และ รมว.มหาดไทย ทบทวนแผนงานโครงการปีงบ 2555 ที่จัดทำในสมัยรัฐบาลพรรคประชาธิปัตย์ เพื่อให้สอดคล้องกับนโยบายรัฐบาลพรรคเพื่อไทย โดยเฉพาะการเน้นโครงการกระตุ้นเศรษฐกิจ การดูแลเด็กและสตรี พร้อมมอบหมายให้ นายสุรวิทย์ คนสมบูรณ์ รัฐมนตรีประจำสำนักฯ กำหนดหลักเกณฑ์การจัดสรรงบจังหวัดในปีงบประมาณ 2556 
นายทศพร ระบุว่า ในส่วนการเสนอโครงการ กลั่นกรองโครงการและการตรวจสอบงบประมาณของจังหวัดนั้น ทุกจังหวัดได้มีคณะกรรมการธรรมาภิบาลจังหวัดทำหน้าที่ตรวจสอบการใช้งบฯอยู่แล้ว
นายยงยุทธ กล่าวว่า นายกฯ มอบหมายให้ทบทวนโครงการของจังหวัดในปีงบประมาณ 2555 ให้สอดคล้องกับนโยบายพรรคเพื่อไทย เนื่องจากงบเดิมตั้งโดยรัฐบาลที่แล้ว ส่วนที่มีกระแสข่าวว่า จะมีการแต่งตั้งกลุ่มคนเสื้อแดงเข้าไปตรวจสอบการใช้งบของจังหวัดนั้น ยืนยันว่า เป็นไม่ได้ เพราะการตรวจการใช้งบดังกล่าวถูกตรวจสอบโดยภาคประชาสังคมที่ผ่านการคัดเลือกมาตั้งแต่ระดับหมู่บ้านแล้ว
แหล่งข่าวระบุว่า ก.น.จ.มีมติให้นายยงยุทธ เสนอโครงการและงบประมาณจังหวัดที่ผ่านการกลั่นกรองแล้ว ให้อนุกรรมการก.น.จ.ภายในวันที่ 12 ก.ย.ก่อนเสนอให้คณะรัฐมนตรี (ครม.) อนุมัติวันที่ 20 ก.ย.นี้